Priekšlikums EIROPAS PARLAMENTA UN PADOMES REGULA, ar kuru groza Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju /* COM/2012/0332 final - 2012/0162 (COD) */





PASKAIDROJUMA RAKSTS 1. PRIEKŠLIKUMA KONTEKSTS Līgumā par Eiropas Savienības darbību (LESD) noteikta atšķirība starp Komisijai deleģētajām pilnvarām pieņemt vispārēji piemērojamus neleģislatīvus aktus, lai papildinātu vai grozītu dažus nebūtiskus leģislatīvu aktu elementus, kā noteikts LESD 290. panta 1. punktā (deleģētie akti), un Komisijai uzticētajām pilnvarām pieņemt vienotus nosacījumus, kas vajadzīgi, lai īstenotu juridiski saistošos Savienības aktus, kā noteikts LESD 291. panta 2. punktā (īstenošanas akti). Saistībā ar Regulas (EK) Nr. 1005/2008 saskaņošanu ar jaunajiem LESD noteikumiem pilnvaras, kas šobrīd noteiktas ar minēto regulu, ir pārklasificētas par deleģētajām un īstenošanas pilnvarām. Pēc šīs saskaņošanas tika sagatavots priekšlikuma projekts par grozījumiem Regulā (EK) Nr. 1005/2008. Saskaņā ar Līguma 290. pantu likumdevējs uztic Komisijai uzdevumu papildināt vai mainīt noteiktus nebūtiskus minētās regulas elementus. Komisijai jābūt pilnvarotai pieņemt deleģētos aktus, lai piešķirtu atbrīvojumu no informācijas paziņošanas, kas jāveic zvejas kuģiem, vai noteiktu dažādus paziņošanas periodus, noteiktu kritērijus trešās valsts zvejas kuģu veikto izkraušanas un citā kuģī pārkraušanas darbību inspicēšanai, pielāgotu nozvejas sertificēšanas sistēmu atsevišķiem zvejas produktiem, ko ieguvuši mazie zvejas kuģi, tostarp iespēju izmantot vienkāršotu nozvejas sertifikātu, grozītu to produktu sarakstu, kas nav iekļauti regulas darbības jomā, pielāgotu nozvejas sertifikātu iesniegšanas termiņu atkarībā no zvejas produkta veida, attāluma līdz ievešanas vietai vai izmantotā transportlīdzekļa, paredzētu noteikumus par atzītu uzņēmēju sertifikātu piešķiršanu, grozīšanu vai anulēšanu vai atzīta uzņēmēja statusa apturēšanu vai atsaukšanu un nosacījumus par atzītu uzņēmēju sertifikātu derīgumu, kā arī izveidotu Savienības mēroga pārbaudes kritērijus saistībā ar riska pārvaldību. Saskaņā ar Līguma 291. pantu likumdevējs piešķir īstenošanas pilnvaras Komisijai, lai nodrošinātu vienādus nosacījumus Regulas (EK) Nr. 1005/2008 īstenošanai, konkrētāk: Pilnvaras izstrādāt iepriekšējas paziņošanas veidlapas, noteikt izkraušanas un citā kuģī pārkraušanas deklarācijas procedūras un veidlapas, pieņemt, vienojoties ar karoga valstīm, nozvejas sertifikātus, kas sagatavoti, apstiprināti vai iesniegti elektroniski vai kuru pamatā ir elektronisko izsekojamības sistēmu dati, kas iestādēm nodrošina nemainīgu kontroles līmeni, noteikt un grozīt nozvejas sertifikācijas sistēmu sarakstu, ko pieņēmušas reģionālās zvejniecības pārvaldības organizācijas un kas atbilst ES NNN zvejas regulas noteikumiem, izstrādāt kopējus nosacījumus visās dalībvalstīs attiecībā uz procedūrām un veidlapām, lai pieteiktos atzīta uzņēmēja statusa iegūšanai un izdotu atzīta uzņēmēja sertifikātu, noteikumus par atzīto uzņēmēju verifikāciju un noteikumus par informācijas apmaiņu starp atzīto uzņēmēju un iestādēm dalībvalstīs, starp dalībvalstīm un starp dalībvalstīm un Komisiju, izveidot Savienības NNN zvejas kuģu sarakstu, izslēgt kuģus no Eiropas Savienības NNN zvejas kuģu saraksta, Savienības NNN zvejas kuģu sarakstā iekļaut NNN zvejas kuģu sarakstus, kurus pieņēmušas reģionālās zvejniecības pārvaldības organizācijas, noteikt nesadarbīgas trešās valstis, iekļaut šādas trešās valstis nesadarbīgo trešo valstu sarakstā, svītrot trešās valstis no nesadarbīgo trešo valstu saraksta, pieņemt ārkārtas pasākumus attiecībā uz trešām valstīm īpašos apstākļos, noteikt formātu dalībvalstu iesniegtajai informācijai par pamanītajiem (novērotajiem) zvejas kuģiem un paredzēt noteikumus par savstarpēju palīdzību. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMI Apspriešanās ar ieinteresētajām personām vai ietekmes novērtējums nebija vajadzīgs. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Noteikt pilnvaras, kas Komisijai piešķirtas Padomes Regulā (EK) Nr. 1005/2008, un tās klasificēt kā deleģētās vai īstenošanas pilnvaras un pielāgot dažus noteikumus Lisabonas līguma lēmumu pieņemšanas procedūrām. · Juridiskais pamats Līguma par Eiropas Savienības darbību 43. panta 2. punkts. · Subsidiaritātes princips Priekšlikums ir Eiropas Savienības ekskluzīvā kompetencē. · Proporcionalitātes princips Ar šo priekšlikumu groza pasākumus, kas jau paredzēti Padomes Regulā (EK) Nr. 1005/2008, tāpēc nerodas šaubas par proporcionalitātes principa ievērošanu. · Juridiskā instrumenta izvēle Ierosinātais juridiskais instruments: Eiropas Parlamenta un Padomes regula. Citi instrumenti nebūtu piemēroti šāda iemesla dēļ: regula ir jāgroza ar regulu. 4. IETEKME UZ BUDŽETU Šis pasākums Savienībai nerada papildu izdevumus. 2012/0162 (COD) Priekšlikums EIROPAS PARLAMENTA UN PADOMES REGULA, ar kuru groza Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu, saskaņā ar parasto likumdošanas procedūru, tā kā: (1) Ar Padomes 2008. gada 29. septembra Regulu (EK) Nr. 1005/2008[1], ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, Komisijai ir piešķirtas pilnvaras, lai īstenotu dažus minētās regulas noteikumus, bet dažas īstenošanas pilnvaras ir paturētas Padomei. (2) Pēc Lisabonas līguma stāšanās spēkā dažas pilnvaras, kas piešķirtas saskaņā ar Regulu (EK) Nr. 1005/2008, ir jāsaskaņo ar Līguma par Eiropas Savienības darbību 290. un 291. pantu. (3) Lai piemērotu vairākus Regulas (EK) Nr. 1005/2008 noteikumus, pilnvaras pieņemt tiesību aktus saskaņā ar Līguma par Eiropas Savienības darbību 290. pantu būtu jādeleģē Komisijai attiecībā uz: – atbrīvošanu no konkrētām informācijas sniegšanas prasībām, kas noteiktas zvejas kuģiem, vai dažādu paziņošanas periodu noteikšanu konkrētām zvejas kuģu kategorijām, – kritēriju noteikšanu trešās valsts zvejas kuģu veiktu izkraušanas un citā kuģī pārkraušanas darbību inspicēšanai, – tādu produktu saraksta izveidošanu, kas neietilpst nozvejas sertifikāta darbības jomā, – nozvejas sertifikācijas sistēmas pielāgošanu vairākiem mazo zvejas kuģu iegūtiem zvejas produktiem, tostarp iespēju izmantot vienkāršotu nozvejas sertifikātu, – nozvejas sertifikāta iesniegšanas termiņa pielāgošanu, pamatojoties uz zvejas produkta veidu, attālumu līdz vietai, kur notiek ievešana Savienības teritorijā, vai izmantoto transportlīdzekli, – noteikumu paredzēšanu attiecībā uz atzītu uzņēmēju sertifikātu piešķiršanu, grozīšanu vai anulēšanu vai atzīta uzņēmēja statusa apturēšanu vai atsaukšanu un nosacījumiem par atzītu uzņēmēju sertifikātu derīgumu, – Savienības mēroga verifikācijas kritēriju noteikšanu saistībā ar riska pārvaldību. (4) Ir īpaši svarīgi, lai Komisija deleģēto aktu pieņemšanas priekšdarbu laikā sarīkotu pienācīgas apspriešanās, arī ekspertu līmenī. Komisijai, sagatavojot un izstrādājot deleģētus aktus, būtu jānodrošina, ka attiecīgie dokumenti vienlaikus, bez kavēšanās un atbilstošā veidā tiek nosūtīti Eiropas Parlamentam un Padomei. (5) Lai nodrošinātu vienotus Regulas (EK) Nr. 1005/2008 īstenošanas nosacījumus, īstenošanas pilnvaras būtu jāpiešķir Komisijai saskaņā ar Līguma par Eiropas Savienības darbību 291. pantu attiecībā uz: – iepriekšējas paziņošanas veidlapu izstrādi, – izkraušanas un citā kuģī pārkraušanas deklarācijas procedūru un veidlapu izstrādi, – vienojoties ar karoga valstīm, tādu nozvejas sertifikātu pieņemšanu, kas sagatavoti, apstiprināti vai iesniegti elektroniski vai kuru pamatā ir elektronisko izsekojamības sistēmu dati, kas iestādēm nodrošina nemainīgu kontroles līmeni, – to nozvejas sertifikācijas sistēmu saraksta noteikšanu un grozīšanu, ko pieņēmušas reģionālās zvejniecības pārvaldības organizācijas un kas atbilst ES NNN zvejas regulas noteikumiem, – to, lai izstrādātu kopējus nosacījumus visās dalībvalstīs attiecībā uz procedūrām un veidlapām, lai pieteiktos atzīta uzņēmēja statusa iegūšanai un izdotu atzīta uzņēmēja sertifikātu, noteikumus par atzīto uzņēmēju verifikāciju un noteikumus par informācijas apmaiņu starp atzīto uzņēmēju un iestādēm dalībvalstīs, starp dalībvalstīm un starp dalībvalstīm un Komisiju, – Savienības NNN zvejas kuģu saraksta izveidi, – kuģu izslēgšanu no Eiropas Savienības NNN zvejas kuģu saraksta, – NNN zvejas kuģu sarakstu, kurus pieņēmušas reģionālās zvejniecības pārvaldības organizācijas, iekļaušanu Savienības NNN zvejas kuģu sarakstā, – nesadarbīgo trešo valstu noteikšanu, – šādu trešo valstu iekļaušanu nesadarbīgo trešo valstu sarakstā, – trešo valstu izslēgšanas no nesadarbīgo trešo valstu saraksta, – ārkārtas pasākumu pieņemšanu attiecībā uz trešām valstīm īpašos apstākļos, – formāta noteikšanu dalībvalstu iesniegtajai informācijai par novērotajiem zvejas kuģiem, – noteikumu paredzēšanu par savstarpēju palīdzību. Ja vajadzīga dalībvalstu kontrole, šīs pilnvaras būtu jāīsteno atbilstīgi Eiropas Parlamenta un Padomes 2011. gada 16. februāra Regulai (ES) Nr. 182/2011[2], ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu. (6) Lisabonas līgums ir stājies spēkā, tāpēc jāsvītro 52. pants. Šis pants jau tika izmantots, lai izveidotu tiesisko regulējumu vienkāršotam nozvejas sertifikātam un lai izveidotu administratīvos pasākumus ar trešām valstīm saskaņā ar 12. panta 4. punktu un 20. panta 4. punktu. Tas joprojām ir vajadzīgs, lai Komisijai nodrošinātu vajadzīgās pilnvaras pieņemt deleģētos aktus ar mērķi pielāgot nozvejas sertifikācijas sistēmu dažiem mazo zvejas kuģu iegūtiem zvejas produktiem, tostarp iespēju izmantot vienkāršotu nozvejas sertifikātu, un īstenošanas pilnvaras, lai Komisija, vienojoties ar karoga valstīm, varētu pieņemt nozvejas sertifikātus, kas ir sagatavoti, apstiprināti un iesniegti elektroniski vai aizstāti ar elektroniskās izsekojamības sistēmu datiem, kas iestādēm nodrošina nemainīgu kontroles līmeni. (7) Pēc Lisabonas līguma stāšanās spēkā jāpielāgo noteikums par pagaidu pasākumiem, kas paredz dažu Komisijas pasākumu paziņošanu Padomei konkrētos apstākļos. (8) Regulas (EK) Nr. 1005/2008 noteikumi par nesadarbīgo trešo valstu saraksta izveidi un trešo valstu izslēgšanu no minētā saraksta paredz piešķirt Padomei lēmumu pieņemšanas pilnvaras. Pēc Lisabonas līguma stāšanās spēkā šie noteikumi ir jāsaskaņo ar jaunajām procedūrām, kas piemērojamas kopējai zivsaimniecības politikai. (9) Tādēļ attiecīgi būtu jāgroza Regula (EK) Nr. 1005/2008, IR PIEŅĒMUŠI ŠO REGULU. 1. pants Regulu (EK) Nr. 1005/2008 groza šādi: 1. regulas 6. pantu groza šādi: a) pievieno šādu 1.a punktu: „1.a Komisija ar īstenošanas aktiem saskaņā ar 54. panta 2. punktā minēto procedūru var noteikt 1. punktā minētā iepriekšējā paziņojuma veidlapu."; b) panta 3. punktu aizstāj ar šādu: "3. Komisija saskaņā ar 54.a pantu ir pilnvarota pieņemt deleģētos aktus, ar kuriem dažas trešās valsts zvejas kuģu kategorijas atbrīvo no 1. punktā minētajiem pienākumiem uz ierobežotu un pagarināmu laikposmu vai arī paredz citu paziņošanas periodu, ņemot vērā, inter alia, zvejas produkta veidu, attālumu starp zvejas vietām, izkraušanas vietām un ostām, kurās attiecīgie kuģi ir reģistrēti vai uzskaitīti."; 2. regulas 8. panta 3. punktu aizstāj ar šādu: "3. Izkraušanas un citā kuģī pārkraušanas deklarācijas procedūras un veidlapas nosaka ar īstenošanas aktiem. Šos īstenošanas aktus pieņem saskaņā ar 54. panta 2. punktā minēto pārbaudes procedūru.”; 3. regulas 9. panta 1. punktu aizstāj ar šādu: "1. Dalībvalstis katru gadu savās apstiprinātajās ostās inspicē vismaz 5 % no trešo valstu zvejas kuģu izkrāvumiem un pārkrāvumiem citā kuģī saskaņā ar robežvērtībām, kas noteiktas, balstoties uz riska pārvaldību un neskarot reģionālās zvejniecības pārvaldības organizācijas pieņemtas augstākas robežvērtības. Komisija saskaņā ar 54.a pantu ir pilnvarota pieņemt deleģētos aktus, ar kuriem nosaka šos kritērijus.”; 4. regulas 12. pantu groza šādi: a) pantā pievieno šādu 4.a punktu: "4.a Komisija ar īstenošanas aktiem pieņem nozvejas sertifikātus, kas noteikti 20. panta 4. punktā izklāstītās sadarbības ietvaros. Šos īstenošanas aktus pieņem saskaņā ar 54. panta 2. punktā minēto pārbaudes procedūru."; b) panta 5. punktu aizstāj ar šādu: "5. To I pielikumā sniegto produktu sarakstu, kas neietilpst nozvejas sertifikāta darbības jomā, var pārskatīt katru gadu. Komisija saskaņā ar 54.a pantu ir pilnvarota pieņemt deleģētos aktus, ar kuriem groza sarakstu, pamatojoties uz: a) trešo valstu zvejas kuģu inspekcijām dalībvalstu ostās; b) nozvejas sertifikācijas sistēmas īstenošanu attiecībā uz zvejas produktu importu un eksportu; c) Savienības brīdinājuma sistēmas īstenošanu; d) NNN zvejā iesaistīto kuģu identificēšanu; e) to valstspiederīgo identitātes noteikšanu, kas atbalsta NNN zveju vai ir tajā iesaistīti; f) dažās reģionālajās zvejniecības pārvaldības organizācijās pieņemto noteikumu īstenošanu, kas skar zvejas kuģu pamanīšanu (novērošanu); g) dalībvalstu ziņojumiem."; c) pantā pievieno šādu 6. punktu: "6. Komisija saskaņā ar 54.a pantu ir pilnvarota pieņemt deleģētos aktus, ar kuriem nozvejas sertifikācijas sistēmu pielāgo mazo zvejas kuģu iegūtiem zvejas produktiem, tostarp, ja vajadzīgs, pieņem vienkāršota nozvejas sertifikāta paraugu."; 5. regulas 13. panta 1. punktu aizstāj ar šādu: "1. Nozvejas dokumentus un saistītos dokumentus, kas apstiprināti saskaņā ar nozvejas dokumentēšanas sistēmām, kuras ir pieņēmusi reģionālā zvejniecības pārvaldības organizācija un kuras ir atzītas par atbilstīgām šajā regulā paredzētajām prasībām, pieņem kā nozvejas sertifikātus attiecībā uz zvejas produktiem, kas iegūti no sugām, uz kurām attiecas šādas nozvejas dokumentēšanas sistēmas, un uz tiem attiecas pārbaudes un verificēšanas prasības, kas ir saistošas importētājai dalībvalstij saskaņā ar 16. un 17. pantu un 18. pantā paredzētajiem noteikumiem par importa atteikumu. Šādu nozvejas dokumentu shēmu sarakstu nosaka ar īstenošanas aktiem. Šos īstenošanas aktus pieņem saskaņā ar 54. panta 2. punktā minēto pārbaudes procedūru."; 6. regulas 16. pantu groza šādi: a) panta 1. punktu aizstāj ar šādu: "1. Apstiprināto nozvejas sertifikātu sākotnēji noteiktajā termiņā vismaz trīs darbdienas pirms paredzamās ievešanas Savienības teritorijā importētājs iesniedz tās dalībvalsts kompetentajām iestādēm, kurā ir paredzēts importēt produktu. Šādu trīs darbdienu termiņu var pielāgot ar deleģētiem aktiem, kas pieņemti saskaņā ar 54.a pantu, atbilstīgi zvejas produkta veidam, attālumam līdz vietai, kur notiek ievešana Savienības teritorijā, vai atbilstīgi izmantotajam transportlīdzeklim. Šīs kompetentās iestādes, pamatojoties uz riska pārvaldību, pārbauda nozvejas sertifikātu, ņemot vērā informāciju, kas sniegta paziņojumos, kuri saņemti no karoga valsts atbilstīgi 20. un 22. pantam."; b) panta 3. punktu aizstāj ar šādu: “3. Kritēriji, lai dalībvalsts kompetentās iestādes piešķirtu importētājam “atzīta uzņēmēja” statusu, ir šādi: a) importētājs veic uzņēmējdarbību minētās dalībvalsts teritorijā; b) pietiekams importa darījumu skaits un apjoms, lai attaisnotu 2. punktā minētās procedūras īstenošanu; c) pietiekama atbilstība saglabāšanas un pārvaldības pasākumu prasībām; d) atbilstīga komerciālās un, attiecīgos gadījumos, transporta uzskaites sistēma, kas pieļauj attiecīgu pārbaudi un verificēšanu saskaņā ar šo regulu; e) pastāv atvieglojumi saistībā ar minētās pārbaudes un verificēšanas veikšanu; f) vajadzības gadījumā – praktiski kompetences vai profesionālo kvalifikāciju standarti, kas tieši saistīti ar veikto darbību; g) attiecīgos gadījumos – pierādīta maksātspēja. Dalībvalsts paziņo Komisijai atzītā uzņēmēja vārdu un adresi iespējami drīz pēc šāda statusa piešķiršanas. Komisija elektroniski dara informāciju pieejamu dalībvalstīm."; c) pantā pievieno šādu 4. un 5. punktu: "4. Pamatojoties uz 3. punktā izklāstītajiem kritērijiem, Komisija saskaņā ar 54.a pantu ir pilnvarota pieņemt deleģētos aktus, kas paredz: a) noteikumus par atzīta uzņēmēja statusa apturēšanu vai atsaukšanu; b) noteikumus par atzīto uzņēmēju sertifikātu derīguma nosacījumiem; c) noteikumus par atzīto uzņēmēju sertifikātu piešķiršanu, grozīšanu vai anulēšanu. 5. Komisija pieņem īstenošanas aktus saskaņā ar 54. panta 2. punktā minēto pārbaudes procedūru attiecībā uz: a) procedūrām un veidlapām, lai pieteiktos atzīta uzņēmēja statusa iegūšanai un atzīta uzņēmēja sertifikāta izdošanai; b) noteikumiem par to, kā veikt atzīto uzņēmēju pārbaudes; c) noteikumiem par informācijas apmaiņu starp atzīto uzņēmēju un iestādēm dalībvalstīs, starp dalībvalstīm un starp dalībvalstīm un Komisiju."; 7. regulas 17. panta 3. punktu aizstāj ar šādu: "3. Verificēšana attiecas uz apdraudējumu, kas apzināts, pamatojoties uz valsts vai Savienības līmenī izstrādātiem kritērijiem saskaņā ar riska pārvaldību. Dalībvalstis Komisijai valsts kritērijus dara zināmus 30 darbdienu laikā pēc 2008. gada 29. oktobra, kā arī atjaunina šo informāciju. Komisija saskaņā ar 54.a pantu ir pilnvarota pieņemt deleģētos aktus, ar kuriem nosaka Savienības kritērijus, lai nodrošinātu savlaicīgu riska analīzi un attiecīgās kontroles informācijas vispārīgu novērtējumu."; 8. regulas 27. panta 1. punktu aizstāj ar šādu: "1. Komisija ar īstenošanas aktiem, kas pieņemti saskaņā ar 54. panta 2. punktā minēto pārbaudes procedūru, izveido Savienības NNN zvejas kuģu sarakstu. Šajā sarakstā iekļauj zvejas kuģus, saistībā ar kuriem, veicot turpmākus pasākumus saskaņā ar 25. un 26. pantu, un balstoties uz kritērijiem, kas iekļauti tajos pašos noteikumos, atbilstīgi šai regulai iegūtajā informācijā apgalvots, ka tie ir iesaistījušies NNN zvejā, kā minēts 3. pantā, un kuru karoga valstis, reaģējot uz šādu NNN zveju, nav ievērojušas oficiālās prasības, kas minētas 26. panta 2. punkta b) un c) apakšpunktā un 26. panta 3. punkta b) un c) apakšpunktā."; 9. regulas 28. panta 1. punktu aizstāj ar šādu: "1. Komisija ar īstenošanas aktiem, kas pieņemti saskaņā ar 54. panta 2. punktā minēto pārbaudes procedūru, izslēdz zvejas kuģi no Savienības NNN zvejas kuģu saraksta, ja zvejas kuģa karoga valsts pierāda, ka: a) kuģis nebija iesaistījies nevienā no NNN zvejas darbībām, par kurām tas tika iekļauts sarakstā, vai b) reaģējot uz konkrētām NNN zvejas darbībām, ir piemērotas preventīvas, iedarbīgas un samērīgas sankcijas, jo īpaši attiecībā uz kādas dalībvalsts karoga zvejas kuģiem saskaņā ar Regulu (EK) Nr. 1224/2009."; 10. regulas 30. panta 1. punktu aizstāj ar šādu: "1. Papildus zvejas kuģiem, kas minēti 27. pantā, zvejas kuģus, kas iekļauti NNN zvejas kuģu sarakstos, kurus pieņēmušas reģionālās zvejniecības pārvaldības organizācijas, ar īstenošanas aktiem iekļauj Savienības NNN zvejas kuģu sarakstā. Šos īstenošanas aktus pieņem saskaņā ar 54. panta 2. punktā minēto pārbaudes procedūru. Šādu kuģu izslēgšanu no Savienības NNN zvejas kuģu saraksta reglamentē lēmumi, kurus šajā sakarā pieņēmusi attiecīgā reģionālā zvejniecības pārvaldības organizācija."; 11. regulas 31. panta 1. punktu aizstāj ar šādu: "1. Komisija ar īstenošanas aktiem nosaka trešās valstis, kuras tā uzskata par nesadarbīgām trešām valstīm NNN zvejas apkarošanā, pamatojoties uz kritērijiem, kas uzskaitīti šajā pantā. Šos īstenošanas aktus pieņem saskaņā ar 54. panta 2. punktā minēto pārbaudes procedūru.”; 12. regulas 33. panta 1. punktu aizstāj ar šādu: "1. Komisija ar īstenošanas aktiem iekļauj nesadarbīgo trešo valstu sarakstā trešās valstis, kas noteiktas saskaņā ar 31. panta 1. punktu. Šos īstenošanas aktus pieņem saskaņā ar 54. panta 2. punktā minēto pārbaudes procedūru.”; 13. regulas 34. panta 1. punktu aizstāj ar šādu: "1. Komisija ar īstenošanas aktiem svītro trešo valsti no nesadarbīgo trešo valstu saraksta, ja attiecīgā trešā valsts pierāda, ka situācija, kas pamatoja tās iekļaušanu sarakstā, ir novērsta. Pieņemot lēmumu par izslēgšanu no saraksta, ņem vērā arī to, vai attiecīgās nesadarbīgās trešās valstis ir veikušas konkrētus pasākumus, kas ļauj sasniegt ilglaicīgu situācijas uzlabošanos. Šos īstenošanas aktus pieņem saskaņā ar 54. panta 2. punktā minēto pārbaudes procedūru.”; 14. regulas 36. pantu aizstāj ar šādu: “36. pants Pagaidu pasākumi 1. Ja ir pierādījumi, ka trešās valsts pieņemtie pasākumi apdraud saglabāšanas un pārvaldības pasākumus, ko pieņēmusi reģionālā zvejniecības pārvaldības organizācija, Komisija ar īstenošanas aktiem un saskaņā ar tās starptautiskajām saistībām var noteikt pagaidu pasākumus, kas ilgst ne vairāk kā sešus mēnešus, lai mazinātu šādas trešās valsts pasākumu ietekmi. Komisija var pieņemt jaunu lēmumu pagarināt šos pagaidu pasākumus uz laiku, kas nepārsniedz sešus mēnešus. 2. Pagaidu pasākumi, kas minēti 1. punktā, var paredzēt, ka: a) attiecīgās trešās valsts karoga zvejas kuģiem, kuriem atļauts zvejot, nedod piekļuvi dalībvalstu ostām, izņemot nepārvaramas varas apstākļos vai avārijas gadījumā, kā minēts 4. panta 2. punktā, lai saņemtu noteikti nepieciešamus pakalpojumus šādu situāciju novēršanai; b) dalībvalsts karoga zvejas kuģiem neatļauj iesaistīties kopīgās zvejas darbībās ar attiecīgās trešās valsts karoga kuģiem; c) dalībvalsts karoga zvejas kuģiem neatļauj zvejot jūras ūdeņos, kas ir attiecīgās trešās valsts jurisdikcijā, neskarot divpusējo līgumu noteikumus; d) nav atļauta dzīvu zivju piegāde zivju audzēšanai jūras ūdeņos, kas ir attiecīgās trešās valsts jurisdikcijā; e) ar attiecīgās trešās valsts karoga zvejas kuģu nozvejā gūtās dzīvās zivis nepieņem zivaudzēšanai jūras ūdeņos, kas ir dalībvalsts jurisdikcijā. 3. Pagaidu pasākumi stājas spēkā nekavējoties. Par tiem informē dalībvalstis un attiecīgo trešo valsti un tos publicē Eiropas Savienības Oficiālajā Vēstnesī."; 15. regulas 49. panta 1. punktu aizstāj ar šādu: "1. Dalībvalstis, kas iegūst pienācīgi dokumentētu informāciju par pamanītajiem (novērotajiem) zvejas kuģiem, nekavējoties nosūta šo informāciju Komisijai vai tās pilnvarotai iestādei tādā formātā, kā tas noteikts ar īstenošanas aktiem. Šos īstenošanas aktus pieņem saskaņā ar 54. panta 2. punktā minēto pārbaudes procedūru.”; 16. regulas 51. panta 3. punktu aizstāj ar šādu: "3. Komisija ir pilnvarota ar īstenošanas aktiem pieņemt noteikumus par savstarpēju palīdzību attiecībā uz: a) administratīvo sadarbību starp dalībvalstīm, trešām valstīm, Komisiju un tās izraudzīto iestādi, tostarp personas datu aizsardzību un informācijas izmantošanu un dienesta noslēpuma un komercnoslēpuma aizsardzību; b) palīdzības pieprasījumu izpildes izmaksām; c) vienas dalībvalstu iestādes izraudzīšanos; d) paziņošanu par turpmākiem pasākumiem, ko valsts iestādes pieņēmušas pēc informācijas apmaiņas; e) palīdzības pieprasījumiem, tostarp informācijas pieprasījumiem, pasākumu pieprasījumiem un administratīvo paziņojumu pieprasījumiem un atbilžu termiņu noteikšanu; f) informāciju bez iepriekšēja pieprasījuma; g) dalībvalstu attiecībām ar Komisiju un ar trešām valstīm. Šos īstenošanas aktus pieņem saskaņā ar 54. panta 2. punktā minēto pārbaudes procedūru.”; 17. regulas 52. pantu svītro; 18. regulas 54. pantu aizstāj ar šādu: “54. pants Komiteju procedūra 1. Komisijai palīdz Zvejniecības un akvakultūras komiteja, kas izveidota ar Regulas (EK) Nr. 2371/2002 30. pantu. Šī komiteja ir komiteja tādā nozīmē, kā to nosaka Regula (ES) Nr. 182/2011. 2. Atsaucoties uz šo punktu, piemēro Regulas (ES) Nr. 182/2011 5. pantu.”; 19. regulā iekļauj šādu 54.a pantu: “54.a pants Deleģējuma īstenošana 1. Pilnvaras pieņemt deleģētos aktus Komisijai piešķir, ievērojot šajā pantā paredzētos nosacījumus. 2. Šīs regulas 6. panta 3. punktā, 9. panta 1. punktā, 12. panta 5. punktā, 12. panta 6. punktā, 16. panta 1. punktā, 16. panta 4. punktā un 17. panta 3. punktā minētās pilnvaras deleģē uz nenoteiktu laiku. 3. Eiropas Parlaments vai Padome var jebkurā laikā atsaukt 6. panta 3. punktā, 9. panta 1. punktā, 12. panta 5. punktā, 12. panta 6. punktā, 16. panta 1. punktā, 16. panta 4. punktā un 17. panta 3. punktā minēto pilnvaru deleģēšanu. Ar atsaukšanas lēmumu tiek izbeigta minētajā lēmumā norādīto pilnvaru deleģēšana. Tas stājas spēkā dienu pēc lēmuma publicēšanas Eiropas Savienības Oficiālajā Vēstnesī vai vēlākā datumā, kas tajā noteikts. Tas neietekmē neviena jau spēkā esoša deleģētā tiesību akta derīgumu. 4. Tiklīdz Komisija ir pieņēmusi deleģēto tiesību aktu, tā par to vienlaikus paziņo Eiropas Parlamentam un Padomei. 5. Deleģēts akts, kas pieņemts saskaņā ar 6. panta 3. punktu, 9. panta 1. punktu, 12. panta 5. punktu, 12. panta 6. punktu, 16. panta 1. punktu, 16. panta 4. punktu un 17. panta 3. punktu, stājas spēkā tikai tad, ja ne Eiropas Parlaments, ne Padome divu mēnešu laikā pēc minētā akta paziņošanas Eiropas Parlamentam un Padomei nav cēluši iebildumus vai ja pirms minētā termiņa beigām gan Eiropas Parlaments, gan Padome ir informējuši Komisiju, ka necels iebildumus. Pēc Eiropas Parlamenta vai Padomes ierosmes minēto termiņu pagarina par diviem mēnešiem." 2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV L 286, 29.10.2008. [2] OV L 55, 28.2.2011., 13. lpp.